Ngithandana lowesilisa engimthanda kakhulu kodwa angazi loba yena uyangithanda na. Iqiniso yikuthi ngibona angathi uyangibekezelela kulokungithanda. Ngiyafisa ukufana lezinye izithandani ezibambana izandla, lanxa zihamba ziqabulane nje kungonakele lutho.
Abantu uthando balubona ngendlela ezahlukeneyo. Okuhle yikuthi wena uyazi ukuthi ufuna ukuthandwa njani. Okubalulekileyo khathesi yikuthi usitshele isithandwa sakho ukuthi ufuna ukuthandwa njani.
Kungenzakala ukuthi wena ungumuntu othanda ukuthintwa lokutshelwa amazwi akhuthazayo ekubeni abanye bona bathanda ukwenzelwa izinto lokuthengelwa izipho. Uzawubona umehluko ngemva kokuxoxisana lesithandwa sakho.
Ngingowesifazane oleminyaka engu-25 yokuzalwa. Ngomnyaka odluleyo ngihlangane lowesilisa sathandana manje usefuna ukungitshada. Inkinga yikuthi ngamtshela ukuthi ngiyintombi nto kanti akunjalo. Manje angisazi ukuthi ngimtshele njani iqiniso. Ngiyesaba ukuthi iqiniso lizamangalisa ngemva kokutshada.
Iqiniso lizakukhulula. Ukuthembana emtshadweni kuyisisekelo esibalulekileyo kakhulu. Ngeke ukuthande ukuthi isoka lakho ligcine selingakuthembi lakwezinye izinto ngoba uqale ngesisekelo sokungathembeki kuye. Akukho okudlula ukuthi umhlalise phansi umazise ukuthi kukhona ofuna ukukulungisa ngaphambi kokuthi litshade.
Awufuni kube sengathi uqambe amanga ngoba ufuna umtshado. Nxa ngabe ekuthanda ngokweqiniso ukukhuluma kwakho iqiniso akusoze kuguqule lutho ethandweni lwenu. Khona kuzakwenza ukuthi kube nzima ukukuthemba ngokupheleleyo lakwezinye izinto kodwa okubalulekileyo yikuthi liphinde lithembane.